Lars Barfoed (KF), 2004-11-23:
Der er jo ingen tvivl om, at hver eneste af de familier, der er berørt af afskedigelserne blandt slagteriarbejderne i Ringsted i dag, har vi et stort ansvar for.
Vi har et stort ansvar for hver eneste ledige kontorassistent, jurist, smed eller hvem, det måtte være, og for de familier, der er berørt af ledigheden.
Vi har et kæmpeansvar i det her hus for at gøre alt, hvad vi kan, for at alle kan komme i arbejde.
Det skylder vi de mennesker.
Det skylder vi også vores samfund.
Men hvis der så er nogen, der fristes til at påstå, især når de er i opposition og vi nærmer os valget, at der er nemme løsninger, hvis de bare havde flertal, så kunne vi sagtens sådan med et pennestrøg fjerne enhver form for ledighed, så tror jeg ikke, at der er særlig mange, som tænker sig om, der vil tro på det, for det er jo kompliceret at skabe beskæftigelse især i en situation, hvor de internationale konjunkturer ikke er kommet i gang, som vi havde håbet på, og hvor der ikke er vækst i verdensøkonomien.
Der er det altså en vanskelig opgave.
Regeringen gør alt, hvad der kan gøres for at skabe beskæftigelse i Danmark.
Heldigvis er vi da også på trods af alle de tilbageslag, vi får, når vi hører om sådan nogle afskedigelser, som vi har hørt om i dag, i en situation, hvor vi kan konstatere, at ledigheden i gennemsnit falder dag for dag, og at beskæftigelsen stiger.
Alle prognoser tyder på, at vi i løbet af det kommende år får måske den største beskæftigelse, vi har haft i Danmark nogen sinde, så alt tyder på, at situationen er ved at vende.
Men der er som sagt ikke nogen enkel løsning på det.
Jeg synes også, det er værd at bemærke, at vi trods alt i Danmark i en situation med dårlige internationale konjunkturer har opnået at fastholde en ledighed, der er betydelig lavere, end gennemsnittet er, hvis vi måler os med andre europæiske lande.
Ledigheden i Danmark er faktisk 30 pct. under ledighedsgennemsnittet i EU.
Meget er gjort; ikke mindst med forårspakken har vi forsøgt at stimulere den økonomiske aktivitet i samfundet.
Det er også lykkedes, og det skal nok vise sig at give resultater i de kommende måneder.
Det er jo sådan, at der er både kortsigtede og langsigtede tiltag, som man kan gøre i en situation, hvor der er ledighed.
De kortsigtede tiltag er et spørgsmål om at stimulere det indenlandske forbrug og øge de offentlige investeringer, sådan som regeringen også har gjort det senest med forårspakken.
Så er der de langsigtede tiltag, og det er måske dem, der er de allervigtigste.
På langt sigt skal vi føre en erhvervspolitik og en uddannelses- og forskningspolitik, der sikrer vores konkurrencemuligheder i Danmark, øger væksten og dermed skaber flere arbejdspladser i den private sektor.
Det er det, der på langt sigt skaber et samfund, hvor der er en høj beskæftigelse, og det er det, vi stræber efter i Det Konservative Folkeparti.
Så vil jeg godt sige, at vi jo skal være glade for, at det ikke er en socialdemokratisk regering, vi har.
Så var det gået helt anderledes.
Under socialdemokratisk ledelse gennemførte man på et tidspunkt, hvor ledigheden var højere, end den er nu, en opstramning af den økonomiske politik, nemlig pinsepakken, fordi man syntes, at nu gik det for stærkt.
Man kunne ikke have, at tingene løb løbsk, så nu skulle der strammes op.
Det er også Socialdemokratiet, der vil øge skatten på virksomhederne med næsten 3 mia. kr. næste år, som om det skaber arbejdspladser at lade virksomhederne betale mere i skat.
Det er også Socialdemokratiet, der har foreslået, at det skal være mindre attraktivt at ansætte ældre medarbejdere, for hvis det er sådan, at man på et tidspunkt er nødt til at sige dem op, så skal der betales en afgift for at gøre det.
Det er også Socialdemokratiet, der for nylig har foreslået en øget lønsumsafgift.
Vi skal være glade for, at det ikke er en socialdemokratisk ledet regering, vi har her i landet i en tid med arbejdsløshed.
Det havde ikke været godt for de ledige.
Vi havde tværtimod fået flere ledige, hvis det var dem, der var ved magten.
Alt tyder heldigvis nu på, at beskæftigelsen stiger og fortsætter med at stige i 2005, men det vil vi naturligvis følge meget nøje.